sodba I U 665/2011
Sodna praksa Upravnega sodišča, 2012-01-05

gradbeno dovoljenje - gradnja nezahtevnega objekta - stranke v postopku - stranski udeleženec - pravni interes - razveljavitev 74.b člena ZGO-1

Ustavno sodišče je razveljavilo 74.b člen ZGO-1. Ker do dneva začetka učinkovanja razveljavitve  v obravnavani zadevi še ni bilo pravnomočno odločeno, v zadevi ni mogoče uporabiti 74.b člena ZGO-1 kot podlage za presojo, ali je tožnica upravičena oseba za vložitev pritožbe zoper izdano gradbeno dovoljenje in s tem povezanim vprašanjem, ali ima pravico udeleževati se tega postopka kot stranska udeleženka.

Tožbi se ugodi, sklep Upravne enote Ljubljana, Izpostave Vič Rudnik, št. 351-1545/2010-19 z dne 10. 1. 2011 se odpravi in se zadeva vrne istemu organu v ponovni postopek.

Toženka je z izpodbijanim sklepom v 1. točki izreka zavrgla tožničino zahtevo za priznanje statusa stranke v postopku izdaje gradbenega dovoljenja investitorki A.A. (v tem upravnem sporu prizadeti stranki) za gradnjo nezahtevnega objekta na zemljišču parc. št. 1438/3 k.o. ... V 2. točki je zavrgla tožničino pritožbo zoper izdano gradbeno dovoljenje za gradnjo omenjenega objekta.

Iz obrazložitve sklepa je razvidno, da tožnica v tem postopku ne more biti stranska udeleženka glede na 74.b člen Zakona o graditvi objektov (v nadaljevanju ZGO-1), ki določa, da je stranka le investitor. Zaradi navedenega ni mogoče ugoditi niti njeni pritožbi z dne 31. 12. 2010 zoper gradbeno dovoljenje št. 351-1545/2010-15 z dne 23. 12. 2010.

Upravni organ druge stopnje je tožničino pritožbo zavrnil. V razlogih med drugim navaja, da glede na določbo 74.b člena ZGO-1 statusa stranke v postopku za izdajo gradbenega dovoljenja za gradnjo nezahtevnega objekta ni mogoče priznati nobenim drugim osebam, kar pa ne pomeni, da v določenih primerih ni treba upoštevati lastnikov sosednjega zemljišča (npr. pridobiti njihovega soglasja, če to zahteva prostorski akt). Vendar pa lastniku sosednjega zemljišča tudi potrebnost tega soglasja ne daje statusa stranke v postopku. Ker tožnica ni stranka v konkretnem postopku, tudi ni upravičena oseba za vložitev pritožbe zoper izdano gradbeno dovoljenje.

Tožnica se s tako odločitvijo ne strinja in v obširni tožbi, v kateri podrobno opisuje dejansko stanje na terenu, ki je nastalo z že izvršenimi gradnjami investitorke A.A., med drugim navaja, da je lastnica zemljišča parc. št. 1437/5. Trdi, da je investitorka v vlogi za izdajo spornega gradbenega dovoljenja priložila skico izmere št. 39997, v kateri sta nepravilno prikazani legi zemljišč parc. št. 1438/5 in 1437/5, na podlagi tega pa je investitorka „lažno“ prikazala tudi 4-metrski odmik objekta od parc. št. 1438/5. Na omenjeni listini je namreč zemljišče parc. št. 1438/5 prikazano na mestu, na katerem je dejansko tožničino zemljišče parc. št. 1437/5. To ima za posledico, da v gradbenem dovoljenju določeni 4-metrski odmik objekta od parc. št. 1438/5 ni zagotovljen in je objekt od tožničine parcele 1437/5 odmaknjen le 1 m. Predlaga, naj sodišče sporno odločbo razveljavi oz. obnovi upravni postopek za pridobitev gradbenega dovoljenja.

Toženka na tožbo vsebinsko ni odgovorila, predlagala je le njeno zavrnitev.

Prizadeta stranka A.A. v odgovoru na tožbo navaja, da ne meji na tožnico in da gre za njeno osebno gonjo. Predlaga zavrženje tožbe.

Pritožbo zoper odločbo lahko vloži stranka in vsaka druga oseba, če odločba posega v njene pravice ali pravne koristi (prvi odstavek 229. člena Zakona o splošnem upravnem postopku, v nadaljevanju ZUP), pa tudi oseba, ki bi morala biti udeležena kot stranski udeleženec v postopku na prvi stopnji (drugi odstavek istega člena).

Kot je razvidno iz upravnih aktov obeh stopenj, je bila podlaga za zavrženje tožničine pritožbe zoper sporno gradbeno dovoljenje za gradnjo nezahtevnega objekta z dne 23. 12. 2010 določba 74.b člena ZGO-1, po kateri je stranka v postopku izdaje gradbenega dovoljenja za gradnjo nezahtevnega objekta – ni sporno, da gre v obravnavanem primeru za tak objekt (garažo) – samo investitor. Uporaba navedene določbe ZGO-1 je torej imela za posledico ugotovitev, da tožnica nima pravice udeleževati se predmetnega postopka, zaradi česar ni upravičena oseba za vložitev pritožbe zoper gradbeno dovoljenje.

Ustavno sodišče je z odločbo opr. št. U-I-165/09-34 z dne 3. 3. 2011 razveljavilo 74.b člen ZGO-1. V skladu s 44. členom Zakona o ustavnem sodišču (v nadaljevanju ZUstS) se razveljavljeni del zakona ne uporablja za razmerja, nastala pred dnem, ko je razveljavitev začela učinkovati, če do tega dne o njih ni bilo pravnomočno odločeno. Po 43. členu ZUstS razveljavitev začne učinkovati naslednji dan po objavi odločbe o razveljavitvi oz. po izteku roka, ki ga je določilo Ustavno sodišče.

Navedena ustavna odločba je bila objavljena v Uradnem listu RS, št. 20/11 z dne 18. 3. 2011, kar pomeni, da je začela učinkovati 19. 3. 2011. Ker do dneva začetka učinkovanja razveljavitve  v obravnavani zadevi še ni bilo pravnomočno odločeno, v zadevi ni mogoče uporabiti 74.b člena ZGO-1 kot podlage za presojo, ali je tožnica upravičena oseba za vložitev pritožbe zoper izdano gradbeno dovoljenje in s tem povezanim vprašanjem, ali ima pravico udeleževati se tega postopka kot stranska udeleženka. Kot je navedlo Ustavno sodišče v 36. točki obrazložitve svoje odločbe, bodo morali pristojni upravni organi glede določanja stranskih udeležencev v postopku izdaje gradbenega dovoljenja o tem vprašanju odločati skladno z ZUP in materialnimi predpisi, ki določajo pravno korist oseb, ki bodo zatrjevale pravni interes za sodelovanje v postopku izdaje gradbenega dovoljenja.

Glede na navedeno je sodišče tožbi ugodilo, izpodbijani sklep odpravilo (3. točka prvega odstavka 64. člena Zakona o upravnem sporu, v nadaljevanju ZUS-1) in zadevo vrnilo upravnemu organu prve stopnje v ponovni postopek. V njem bo moral ponovno opraviti predhodni preizkus tožničine pritožbe, med drugim, ali jo je vložila kot upravičena oseba in se na ta način opredeliti do vprašanja, ali so v zadevi izpolnjeni pogoji za njeno sodelovanje v postopku kot stranske udeleženke. Pri tem naj upošteva vse njene dosedanje navedbe v upravnem postopku in v tožbi.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.